Šešelj ranije palio i po dva pakovanja hrvatskih zastava dnevno FOTO: Tanjug

ZEMUN, 13. avgust 2015, (Njuz) – Lider Srpske radikalne stranke Vojislav Šešelj priznao je danas da pali hrvatske zastave jer ne zna šta bi inače radio s rukama. Ipak, lider radikala kaže da je u poslednje vreme uspeo znatno da smanji broj spaljenik hrvatskih zastava dnevno.

– Ranije sam znao da spalim i po 20 hrvatskih zastava dnevno. Čim bih se probudio, odmah bih uzimao sa nahtkasne jednu i palio je u polusnu, a obavezno mi je bilo i da uz kafu posle doručka zapalim jednu dobru hrvatsku zastavu – otkriva Šešelj i kaže da mu je lekar savetovao da smanji broj spaljenih zastava.

– Nije mi lako, pogotovu mi je teško da posle dobrog ručka ne zapalim jednu zastavu, ali trudim se da ih smanjim – kaže Šešelj i otkriva da je u više navrata pokušavao da ih ostavi, ali mu jednostavno nije išlo.

– Jednom sam izdržao čak tri nedelje bez zapaljene hrvatske zastave. Nije bilo lako, u početku sam imao krizu, tresle su mi se ruke, budio sam se u znoju, čak mi se desilo da u tom periodu jednom i sanjam kako palim hrvatsku zastavu. Rekao sam sebi, hajde da zapalim samo jednu zarad starih vremena, ne mora to da znači da ću se ponovo vratiti tom poroku, ali sam pogrešio u proceni. Već sutradan sam sve nastavio po starom – kaže Šešelj i napominje da je jednom umalo upalio stan kada je zaspao sa upaljenom hrvatskom zastavom u ruci dok je gledao neki dosadni film.

– Nisam siguran da imam toliku fizičku zavisnost od paljenja hrvatskih zastava, koliko ne znam šta bih radio sa rukama. U pitanju je i mali hedonistički ritual, izvadiš zastavu, pomirišeš je, lizneš je i zapališ. Ljudi koji nisu palili hrvatske zastave ne znaju kakav je to užitak ali i porok – rekao je Šešelj i ponudio nas da zapalimo jednu zastavu.

– Nerviraju me ljudi koji se žale na dim od hrvatske zastave, a pogotovu ova najava da će biti zabranjeno paljenje zastava u zatvorenim prostorijama – otkriva Šešelj, koji kaže da je čak probao i sa paljenjem elektronskih hrvatskih zastava, ali jednostavno to nije to.

Marko Dražić